አቅፎ አለመሳም ማፍቀር ነው፤ መጠንቀቅም መታዘዝ ነው፡፡
ባሕር ዳር፡ ግንቦት 30/2012 ዓ.ም (አብመድ) የኢትዮጵያውያን የጋራ ማዕድ፣ የጋራ ጎጆና የጋራ ሙዚዬም፤ የጥቁሮች መዲና፣ የእንጦጦ ግርጌ አበባና የደስታ ምንጭ፤ የፍቀር፣ የአንድነትና የመቻቸል ሜዳ፤ ሰው የሆነ ሁሉ በጋራ የሚኖርባት የወል ከተማ፤ አዲስ አበባ፡፡ የኅብረ ብሔራዊነት ማሳያም ናት፡፡ አዱ ገነት እና ሸገር በሚሉ የቁልምጫ ስሞችም ትጠራለች፡፡ ሃይማኖታዊ፣ ባህላዊና ብሔራዊ በዓላት በድምቀት ይከበሩበታል፤ አህጉራዊና ዓለማቀፋዊ ሁነቶችም በብዛት ይስተናገዱበታል፤ ሦስተኛዋ የዓለም የዲፕሎማሲ ማዕከልም ነች፤ አዲስ አበባ፡፡ነዋሪዎቿ በደስታ እንባ እየተራጩ የተደሰቱባቸው ዓመታት ብዙ ቢሆኑም በጋራ እያለቀሱ ያዘኑባቸው ዘመናትም አልጠፋም፡፡ በኢትዮጵያውያን ‘‘የኅዳር በሽታ’’ በሚል የሚታወቀው ወረርሽኝ በሺህዎች የሚቆጠሩ የአዲስ አበባ ነዋሪዎችን አጥፍቷል፡፡ በዚያ ወቅት ኢትዮጵያውያንን ማንቂያ የመገናኛ ብዙኃን ያልነበሩበት፣ የጤና ሥርዓቷም በእጅጉ ደካማ ስለነበርና ሕዝቡም በመዘናጋቱ ውድ ኢትዮጵያውያን ላይመለሱ አልፈዋል፡፡ከኅዳር በሽታ ዕልቂት ሁለት አስርት ዓመታት በኋላ ደግሞ ሰው ሠራሽ የዕልቂት ዘመን አዲስ አበባን አጋጠማት፤ በጨካኙ ግራዚያኒ ትዕዛዝ ጅምላ ጭፍጨፋ ተደርጎ አዲስ አበባ ደም አልቅሳለች፡፡ ከእነዚያ የመቅሰፍት ዘመናት በኋላ አዲስ አበባ እንደማንኛውም የኢትዮጵያ አካል ነች፤ የከፋ ሐዘንም የላቀ ደስታም አላገኛትም፤ አሁን ያለችበት ሁኔታ ግን ለከፋ ሐዘን እንዳይዳርጋት ያስፈራል፡፡ በኢትዮጵያ ያለው የኮሮና ቫይረስ ወረርሽኝ አዲስ አበባ ላይ በኅብረተሰቡ ውስጥ መሠራጨት እንደጀመረ የጤና ሚኒስቴር ካስታወቀ ሰነባብቷል፤ በኅብረተሰቡ ዘንድ የሚደረጉ ጥንቃቄዎች ግን የመንግሥትን ስጋት ያህል አይደሉም፡፡ገዳዩ እንደቀደመው ጠላት በጦር በጎራዴ ቢመለስ ኖሮ ቀድሞውንም ቢሆን ኢትዮጵያውያን ከድንበር ማዶ ያስቀሩት ነበር፡፡ ይህ ግን ለዓይን አይታይም፣ በጆሮም አይሰማም፣ የሚታወቀው የሚወዱትን ከአጠገብ ሲነጥል ብቻ ነው፡፡ ይህ በነፋስ የሚገፋ፣ በቀናት ሺዎችን የሚያጠፋ፣ በማያውቁት አገርና መንገድ የመጣ ክፉ በሽታ ነው፡፡ በበሽታው ላለመያዝና የሚወዱትንም ላለማስያዝ ብቸኛው መፍትሔ አካላዊ መራራቅ፣ እጅን መታጠብ፣ አፍና አፍንጫን መሸፈን፤ ሰዎች በሚበዙባቸው አካባቢዎች አለመገኘት ነው፡፡ኢትዮጵያ የሰው ልጅ ሁሉ እየተጨነቀበት ያለው የኮሮና ቫይረስ ካስጨነቃት ወራት ተቆጥረዋል፡፡ ይህን የጭንቅ ዘመን የከፋ ጉዳት ሳያደርስ ለመሻገር አዋጆችንና ደንቦችን አዘጋጅታ መንቀሳቀስም ጀምራለች፡፡ የሃይማኖት አባቶች በየሃየማኖታቸው በአንድ ጣሪያ ስር ቆመው ‘‘አቤቱ ጌታ ሆይ ማረን’’ እያሉ ይህ ወረርሽኝ እንዲያልፍ በጋራ ለምነዋል፤ እየለመኑም ነው፡፡ የሃይማኖት አባቶች የጋራ ለቅሶና ልመና ይህች አገርስ ድንቅ ናት አስብሏታል፡፡ የሃይማኖት አባቶቹ ተማጽኖ ግን በምዕመኖቻቸው ጥንቃቄ መታገዝ ያሻዋል፡፡የሃይማኖት ተቋማት እኮ አጥር፣ በርና መስኮት እስከ መቆለፊያው፣ ቀጥሎም የጥበቃ ሠራተኛ አላቸው፤ የሃይማኖት ተቋማቱ ይህ ሁሉ ጥበቃና ጥንቃቄ የሚደረግላቸው ፈጣሪ በመጠራጠር አይደለም፤ የሰውን ድርሻ ለመወጣት እንጅ፡፡ ኮሮናንም ለመከላከል በጤና ባለሙያዎችና በሃይማኖት አባች የሚሰጡ ምክሮችን መተግበር በፈጣሪ አለማመን አይደለም፤ እንደሰው ድርሻችንን በመወጣት የከበደንን ለፈጣሪ ለመስጠት እንጅ፡፡ መታዘዝ ከመሥዋዕት ይበልጣል እንደሚባለው ለሃይማኖት አባቶችና ለባለሙያዎች ምክር መታዘዝን ልማድ ማድረግ ጽድቅ ነው፡፡ኢትዮጵያ የኮሮና ቫይረስን ለመዋጋት ጥረት ላይ ናት፡፡ እንዲህም ሆኖ ግን የተሻለ የጤና ሥርዓት እንደሚኖራት የምትታሰበውን አዲስ አበባ ይህ ቫይረስ ክፉኛ እንዳይጎዳት ተሰግቷል፡፡ ሚሊዮኖች የሚኖሩባት አዲስ አበባ በማኅበረሰቡ የሚታዬው መዘናጋት፣ የአገሪቱ የገበያ ማዕከል መሆን፣ አህጉራዊ የዓለም አቀፍ ግንኙነት ማዕከልነቷ፣ በዝቅተኛ የኑሮ ደረጃ የሚኖሩ ሰዎች መብዛት፣ የትራንስፖርት እንቅስቃሴ በጥግግት የተሞላ መሆን እና ሌሎች ምክንያቶች ለነዋሪዎቿ በዚህ ወቅት ፈተና ሆነዋል፡፡ በከተማዋ በየቀኑ በቫይረሱ የሚያዘው የሰው ብዛት መጨመር እና ኅብረተሰቡ በተለመደው መንገድ መንቀሳቀስ መቀጠሉ ጉዳቱ እንዳይገመት አድርጎታል፡፡በአየርም ሆነ በየብስ ከውጭ ወደኢትዮጵያ የሚገባው ሸቀጥ መርካቶን መዳረሻው ማድረግ የውጮቹን ከውስጠኞቹ ጋር እያገናኜ በሽታው በቀላሉ እንዲተላለፍ እንዳያደርግም ስጋት አለ፡፡ በተለያዬ ምክንያት ከተለያዩ የዓለም አገራት ወደአገራቸው የሚመለሱ ኢትዮጵያውያን መዳረሻቸውን አዲስ አበባ ማድረግም ሌላኛው ፈተና ሆኗል፡፡ በቦሌ ዓለም አቀፍ አውሮፕላን ማረፊያ በኩል እንዳይባና ከሕዝቡ እንዳይደርስ ጥንቃቄ ሲደረግበት የኮሮና ቫይረስ በየት እንደገባ ሳይታወቅ ከሕዝቡ ውስጥ ከተገኘ ሰነባብቷል፡፡ ይህ ደግሞ የኅዳር በሽታን አሳዛኝ ጊዜ ይዞት እንዳይመጣ ጥንቃቄ ማድረግ አማራጭ የሌለው መፍትሔ የሚጠይቅ ሆኗል፤ መፍትሔው ግን ታውቆ ያደረ ነው፤ መጠንቀቅ፤ መታጠብ፣ መራራቅ፣ መሸፈን፡፡የአዲስ አበባ ከተማ አስተዳደር ባለፉት ጊዜያት ከሕዝቡ ኖሮ አንጻር የከተማዋን እንቅስቃሴ መገደብ የማይቻል መሆኑን አስታውቋል፡፡ ነገር ግን ጥንቃቄዎች በተገቢው መንገድ እንዲተገበሩ አሳስቦም ነበር፡፡ ይህ ከተባለበት ጊዜ ጀምሮ ግን በአዲስ አበባ በበሽታው የሚያዙ ሰዎች ቁጥር እየጨመረ ነው፡፡ ታዲያ ይህች ከተማ የኅዳር በሽታ ዘመን እንዳይመጣ፣ የቅርብ ጊዜዋ የጣሊያኗ የፋሽን ከተማ ሚላን እና የአሜሪካዋ ኒዮርክ ዕጣ ፋንታ እንዳይደርስባት ጥንቃቄ ያስፈልጋታል፡፡የጥንቃቄ መልእክቶችን በሚገባ መተግበር፣ መንግሥት የማሻሻያ ሥራዎችን መሥራት ያስፈልጉታል፡፡ ‘‘ከእንቅርት ላይ …’ እንዲሉ ከድህነት ላይ በሽታ የማይቻል ነውና ሁለቱንም በጋራ ለመመከት የሚባለውን ማክበር አስፈላጊው ጉዳይ ነው፡፡በአዲስ አበባ እስከ ትናንት በነበረው ምርመራ 1 ሺህ 444 ሰዎች በኮሮና ቫይረስ መያዛቸው በሕክምና ምርመራ ተረጋግጧል፡፡ ይህች በጥግግትና በዕለት የኑሮ ግብግብ የተመላች ከተማ የበሽታው ስርጭት ከቀን ከቀን እያየለባት መጥቷል፡፡ በመዲነዋ የበሽታው ስርጭት ማዬል ደግሞ ለመላ አገሪቱ ስጋት ነው፡፡ በቀን ከመዲናዋ በመነሳት ወደተለያዩ የአገሪቱ ክፍሎች የሚዳረሱ የትራንስፖርት እንቅስቃሴዎች መኖር በሽታውን ጫፍ እስከጫፍ ለማዳረስ ሁነኛ መንገድ ሊሆን ይችላልና፡፡ከአዲስ አበባ በመቀጠል ደግሞ የአማራ ክልል ለበሽታው የበለጠ ተጋላጭ ሆኗል፡፡ በዋናነት ደግሞ በምዕራብ ጎንደር ዞን ከሱዳን የሚገቡ ኢትዮጵያውያን መበራከት ለክልሉና ለሀገሪቱ ስጋት ሆኗል፡፡